次韻蕭饒州見寄  其二
作者：仇遠
朝代：宋

paragraphs: 昔寓南國居，日與蕘牧處。
今營西郭居，官梅映窗戶。
硯山如可博，尺度先畫堵。
此計當勇决，結構須快臯。
伐藤斷長蛇，卧石凜伏虎。
山厨富笋蕨，客至當脩脯。
野芳散紅紫，粲粲五雜組。
放懷山水窟，脫迹名利罟。
平泉綠野堂，盛事追往古。
願學樵夫拜，相從丈人僂。
應笑趨炎人，奴顔八風舞。